Raport intermediar privind implementarea proiectului

,,ÎMPREUNĂ DĂM VALOARE VIEȚII ”

În perioada decembrie 2018 – februarie 2019 în cadrul proiectului ,,ÎMPREUNĂ DĂM VALOARE VIEȚII” s-au desfășurat activități conforme cu tematica propusă fiecărei luni calendaristice: Omenie-decembrie, Dreptate-ianuarie, Toleranță-februarie. Grupul țintă a fost format din elevi din învățământul primar, gimnazial și liceal (beneficiari direcți) și din părinți, invitați, comunitatea locală (beneficiari indirecți).

Concret, activitățile desfășurate au fost:

* **Omenie** - decembrie:

1. „Frumusețea din mâinile și sufletul nostru”- activitate practică de voluntariat în care elevii de la clasa de estetica și igiena corpului omenesc au înfrumusețat aspectul fizic al persoanelor vârstnice de la Căminul pentru persoane vârstnice, Alba Iulia, în vederea întâmpinării sărbătorii Crăciunului (tuns, coafat, manichiură, machiaj) și totodată au împărțit mici cadouri de Crăciun și au colindat
2. „Din suflet pentru suflet”- activitate de voluntariat, elevi ai ciclului primar au colectat pentru copiii defavorizați îmbrăcăminte și jucării
3. „Dă o șansă cărții tale”- activitate de donație de cărți, reviste, atlase, culegeri; acestea au fost colectate voluntar de elevi de la toate clasele colegiului și donate Asociației „Hospice Eliana”.

* **Dreptate** – ianuarie:

1. „Dreptatea văzută prin ochi de copii”- dezbatere avocat – elevi – cadre didactice despre dreptate, rolul judecătoriei în stabilirea dreptății, proces – literar – joc de rol, opere literare cunoscute de elevi, desene
2. „Dreptatea”- power-point, activitate interactivă, dezbatere la orele de dirigenție, cu aplicații practice pe cazuri concrete
3. „Dreptatea de la mic la mare”- îezbatere interactivă, între profesori, elevi mai mici și mai mari și invitatul conf. Univ. dr. Tudorașcu Mihaela Miruna, decanul Facultății de Drept și Științe Sociale
4. „Procesul lui Nică”- lecție demonstrative la dirigenție în care elevii clasei a V-a A au interpretat sceneta cu același nume, pe roluri, îmbrăcați în costume populare și costume specific unei săli de judecată.

* **Toleranță** – februarie:

1. „Toleranța”- powerpoint, activitate interactivă, dezbatere la orele de dirigenție, cu aplicații practice pe cazuri concrete
2. „Toleranța la români” - dezbatere interactivă, între profesori, elevi mai mici și mai mari și invitatul Ionuț Fulea, președintele Uniunii Artiștilor Interpreți de Folclor Muzical din România, Alba, cu exemple concrete din folclorul românesc
3. „Toleranța - o lecție de viață pentru toți”-

**a)Ciclul primar**: prezentare PPT - *Toleranța*; vizionarea filmulețului *Frumoasa și bestia*; studii de caz – *Rățușca ce urâtă, Cățelușul șchiop; Două ulcioare; Omul care avea de toate*; jocuri de rol; desene care să reliefeze semnificația toleranței înțeleasă la nivelul școlarului mic; aplicarea unor chestionare adaptate vârstei pentru combaterea fenomenului de bullying – *Sunt tolerant?*; masa rotundă prin prezentare de proiecte între elevii ciclului primar și liceal pentru definirea și caracterizarea conceptului de toleranță având în vedere că aceștia învață împreună în aceeași instituție de învățământ.

**b**)**Ciclul primar, gimnazial și liceal**: prezentare PPT – *Toleranța*; întâlnire de tip dezbatere cu o d-nă psiholog din cadrul CJRAE pentru înțelegerea semnificației toleranței și a bullying-ului, fenomen care ia amploare în școlile românești; masa rotunda și prezentare de proiecte și postere, între elevii ciclului primar și liceal pentru definirea și caracterizarea conceptului de toleranță având în vedere că aceștia învață împreună în aceeași instituție de învățământ; **c**)**Ciclul gimnazial și liceal:** Activitate de tip dezbatere pentru cunoașterea, înțelegerea și acceptarea a tot ce semnifică interculturalitatea ca proces ce se produce la intersecția dintre culturi. Aceasta nefiind un scop în sine, dar care poate deveni o finalitate atunci când sunt sesizate transformările nefirești sau comportamentele nefaste la acest nivel de intersectare a culturilor.

Activitățile s-au desfășurat preponderent în sala CDI a colegiului, folosindu-se dotările acesteia: calculator, imprimantă, aparat foto, videoproiector, material auxiliare consumabile, dar și în spațiile rezervate de partenerii proiectului.

S-au încheiat parteneriate cu Căminul Pentru Persoane Vârstnice Alba Iulia, Universitatea „1 Decembrie 1918”, Alba Iulia, Facultatea de Drept și Științe Sociale, Asociația „Hospice Eliana”, Uniunea Artiștilor Interpreți de Folclor Muzical din România, Alba, Centrul Județean de Resurse și Asistență Educațională Alba, parteneriate care și-au făcut din plin efectul, fiecare instituție parteneră a trimis un reprezentant care a dezbătut concret cu elevii și toți cei implicați temele abordate, în jurul mesei rotunde.

Activitățile au avut un puternic impact pozitiv asupra elevilor, dar și asupra celorlalți participanți (în special părinți). S-a observat o implicare mai activă a familiei în activitățile extrașcolare, o creștere a motivației pentru participarea activă la astfel de activități.

Au fost realizate afișe pentru promovarea proiectului, elevii au fost evidențiați prin expoziții cu lucrările lor, puse la loc de cinste, vizibil de toate persoanele care trec pragul școlii, s-au făcut album de fotografii, mici filmulețe ale activităților.

Diseminarea activităților proiectului s-a realizat prin site-ul școlii, prin articole publicate în ziarele locale, prin revista școlii și prin ședințele cu părinții.

Astfel se poate concluziona că partial scopul proiectului a fost atins: s-a stimulat implicarea voluntară a copiilor în activități instructive – educative, valorificându-se potențialul de grup și individual al acestora, precum și însușirea pe termen scurt și lung a unor alternative real-educative de petrecere a timpului liber în mod plăcut și util, s-a adus o îmbunătățire a competențelor socio-emoționale, competențelor de relaționare (însă aici procesul este de mai lungă durată), elevii au asimilat comportamente de bun caracter ( dar și aici influența familiei și a grupului din afara școlii este foarte puternică).

Director,

Coordonatori proiect,

Prof.Ursu Carmen Iuliana

Prof.Oţelea Mariana

Prof. Pitea Gabriela